Date: 1326
Issuing place: Avignon
Country: Ranska
Language: latina
Document type: Paavi ja kuuria, Kirjeet

Johannes episcopus, seruus seruorum Dei, dilectis filijs Johanni de Serone, priori conuentus fratrum ordinis predicatorum de Figiaco Caturcensis, et Bernardo de Ortolis, rectori ecclesie de Noualibus Electensis diocesium, apostolice sedis nuncijs, salutem et apostolicam benedictionem. De uestre circumspectionis industria plenam in Domino fiduciam obtinentes petendi, colligendi, exigendi et recipiendi pecuniam decime sexennalis, olim imposite per felicis recordationis Clementem papam V, predecessorem nostrum, in consilio Viennensi pro subsidio terre sancte et alias contra rebelles et inimicos catholice fidei conuertendam, a prelatis et capitulis ecclesiarum cathedralium Norweye, Swecie ac Gocie regnorum, necnon et ab ipsis ac quibusuis alijs personis ecclesiasticis residua dicte decime, si qua restarent ibidem forsitan colligenda, per alias nostras certi tenoris litteras uobis et uestrum cuilibet insolidum concessimus facultatem. Sane dudum ex insinuatione carissimi in Christo filij nostri Magni, regis Norweye illustris, non absque magna mentis compassione percepimus, quod infideles pagani, Carelli uidelicet et Rutheni, regnis suis Norweye, Suecie ac Gocie propinqui, adeo regna ipsa, presertim Norweye predictum sibi uicinius, et degentes christicolas in eodem per rapinas, incendia, strages uarias, captiones, incarcerationes, depopulationes et tam locorum sacrorum quam aliorum dirutiones et alios incursus hostiles multiplices hactenus, maxime post clare memorie Hayquini regis Norwege, aui sui, obitum, crudeliter et immaniter afflixerunt et molestare continuis uexationibus non desistunt; quod ijdem christicole, sic ex premissis afflicti multipliciter et consumpti, adversus hostium crucis predictorum seuiciam et superbiam seuientem stare non poterunt diutius, nisi oportunis subsidijs fulciantur; quodque regis eiusdem ad hoc necnon et infideles eosdem ad diuini nominis laudem et gloriam ac fidei exaltationem catholice liberationemque Christiani populi, impugnandos non sufficiunt, ut habet prefati regis petitionis series, nobis per dilectos filios nobiles viros Bertrandum de Sueiolis et Raymundum de Lemena, nuncios et ambaxiatores suos exhibite, facultates. Nos autem eisdem regi et suis subditis christicolis super oppressionibus, calamitatibus et miserijs hujusmodi paterno compatientes affectu, eisque uolentes de illo, quod commode presentialiter possumus, subsidio prouidere, discretioni uestre per apostolica scripta committimus et mandamus, quatinus, si de predictis necessitatibus nobis ignotis merito uobis, dum in illis partibus fueritis, constiterit euidenter, prefato regi medietatem(1) pecunie dicte decime sexennalis, collecte in eisdem regnis ac etiam colligende, in subsidium et necessitates predicta[s], secundum ordinationem uenerabilis fratris nostri archiepiscopi Nidrosiensis et duorum ex suis suffraganeis, per eundem archiepiscopum et uos super hoc assumendis, quorum oneramus in hac parte conscientias dispensandi, nostro nomine concedatis et etiam assignetis, inde confici facientes duo consimilia publica instrumenta, quorum altero penes eundem archiepiscopum remanente, reliqum ad nostram cameram transmittatis uel etiam deferatis. Residuam uero medietatem pecunie dicte decime, quam(2) pro subsidio terre sancte predicte et alias contra rebelles et inimicos fidei orthodoxe in alijs partibus, prout nobis et apostolice sedi expedire uidebitur, dispensandam expressius retinemus, ad eandem cameram mittere seu deferre, sicut melius et securius poteritis, studeatis. Si uero prefatus rex uel eius gentes aut subditi uobis super huiusmodi medietate(3) prefate decime, per nos vt premittitur retenta,(4) prestarent impedimentum seu obstaculum interponerent quoquomodo, quod absit, quo minus pecuniam dicte medietatis(5) de dictis regnis extrahere libere ac ad prefatam cameram deferre uel mittere integraliter ualeatis, nos quamcunque concessionem, donationem et assignationem, quam de medietate alia(6) pecunie dicte decime regi fecissetis predicto, ex nunc prout ex tunc uolumus et decernimus esse nullas, dictumque regem ad restitutionem illius, quod inde recepisset, teneri et remanere nobis et prefate Romane ecclesie obligatum. Datum Auinione idus augusti pontificatus nostri anno X°. I den andra redaktionen: 1) terciam partem 2) Residuas uero duas partes pecunie predicte decime quas 3) huiusmodi duabus partibus 4) retentis 5) pecuniam duarum partium predictarum 6) quam de dicta tercia parte